Forslag til EUROPA-PARLAMENTETS OG RÅDETS FORORDNING om ændring af Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne

(forelagt af Kommissionen)

BEGRUNDELSE

A. Baggrund

1. Kommissionen vedtog den 10. oktober 2001 en meddelelse om følgerne af attentaterne i USA på luftfartsindustrien [1].

[1] KOM(2001) 574 endelig af 10.10.2001.

2. For så vidt angår anvendelsen af Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne, konkluderede Kommissionen i denne meddelelse, at lukningen af det amerikanske luftrum mellem den 11. og 14. september og de deraf følgende ændringer af beflyvningen (aflysninger, mindre hyppige afgange) måtte betragtes som ekstraordinære forhold, som påvirkede både det transatlantiske rutenet og de dertil knyttede ruter i EU i negativ retning. På denne baggrund mente Kommissionen, at disse forhold burde give mulighed for, at luftfartsselskaber bevarede deres hævdvundne ankomst- og afgangstidspunkter (slots) i EF-lufthavne i sommerfartplanssæsonen 2002 på grund af de usædvanlige forhold, der havde påvirket udnyttelsen af slots i den aktuelle sommerfartplanssæson. Koordinatorerne burde derfor fortolke forordningens bestemmelser på en sådan måde, at luftfartsselskaber ikke risikerede at miste ubrugte slots til puljen i næste sommersæson (2002) som følge af terroristangrebene ("use-it-or-lose-it"-bestemmelsen). Det stod dog koordinatorerne frit, hvordan de ville anvende forordningens bestemmelser om udnyttelseskravene.

3. Efter transportministrenes møde den 16. oktober, hvor man opfordrede Kommissionen til at udtale sig før begyndelsen af vintersæsonen, anmodede Kommissionen luftfartsselskaberne om at indsende oplysninger til Kommissionen om udviklingen i deres flyvning siden den 11. september.

4. På internationalt niveau godkendte de amerikanske myndigheder den 10. oktober 2001 også en undtagelse til kravet om slotbrug, som svarer til "use-it-or-lose-it"-bestemmelsen for alle luftfartsselskaber, der opererer i deres lufthavne, indtil udgangen af fartplanssæsonen vinteren 2002, dvs. 6. april 2002 (31. marts i Europa). De japanske myndigheder godkendte den 11. oktober 2001 en lignende undtagelse indtil udgangen af november 2001 med mulighed for månedlig forlængelse indtil afslutningen på fartplanssæsonen.

5. Oplysninger fra store dele af luftfartsindustrien (AEA, ERA og IACA samt Northwest og United Airlines) viser, at de ruter, der blev mest påvirket af den store efterspørgselsnedgang og deraf følgende ændringer (aflysninger og/eller nedskæring af beflyvning og hyppighed) var destinationer (fra Europa) i USA, Nærøsten/Mellemøsten samt internt i Europa, idet andre regioner var mindre eller slet ikke påvirket. Detaljerede oplysninger fra luftfartsselskaberne om forhåndsreservering for månederne oktober, november og december samt oplysninger fra edb-reservationssystemer viser, at situationen gradvis er forværret siden den 11. september. Samlet viser dataene, at flyvninger til USA faldt med 32% i den første uge af oktober, at forudbestillinger i Europa var faldet med 16,5% medio oktober for flyvninger i oktober og november og med 42% til Nærøsten og Mellemøsten for november.

6. Det bør dog bemærkes, at udviklingen ikke har været ensartet for luftfartsselsskabernes beflyvning siden 11. september, og navnlig ikke for begivenhedernes indflydelse på efterspørgslen. Luftfartsselskaber som EasyJet går ind for en streng anvendelse af udnyttelseskravene til slots, da det ville give mulighed for mere konkurrence i Europas overbelastede lufthavne.

7. Faldet i efterspørgslen kan kun delvis tilskrives angrebene i New York og Washington den 11. september. Den politiske situation er siden blevet endnu mere anspændt på grund af interventionen i Afghanistan og truslerne om flere terrorangreb. Denne udvikling lader formode, at perspektiverne for lufttransportoperationer i vinterens fartplanssæson ville ligge meget tæt op ad situationen under sommerens fartplanssæson efter begivenhederne den 11. september.

8. De fleste luftfartsselskaber har dog ikke kunnet reducere kapacitet i takt med reduceret efterspørgsel, fordi de ville miste deres slots i henhold til "use-it-or-lose-it"-bestemmelsen, som pålægger luftfartsselskaberne en slotudnyttelsesgrad på mindst 80% i sæsonen for at etablere hævdvundne rettigheder. Hvis der derfor ikke træffes en beslutning, der beskytter hævdvundne rettigheder for slots, tvinges de til at opretholde eksisterende kapacitet med meget negative følger for deres finansielle situation ("nedadgående spiral" for prisniveau og store driftsomkostninger). På denne baggrund meddelte Kommissionen sin holdning ved et brev af 24. oktober 2001 fra generaldirektøren for Generaldirektoratet for Energi og Transport til sammenslutningen af europæiske lufthavnskoordinatorer (Association of European Airport Coordinators - EF-ACA).

Kommissionen gav i brevet udtryk for det synspunkt, at følgerne af den seneste tids udvikling (igangværende militæroperationer i Afghanistan og nye trusler om terrorangreb) medfører en negativ tendens i luftfartsoperationer i fartplanssæsonen vinteren 2001/02, som netop var ved at begynde. Endvidere mente Kommissionen, at denne situation betød, at luftfartsselskaberne i slutningen af fartplansperioden måske ville forsøge at begrunde en eventuel manglende udnyttelse af slots i perioden ved at påberåbe sig forordningens artikel 10. Det ville i så fald være rimeligt, at koordinatorerne accepterede en sådan begrundelse med henblik på at bibeholde ikke-udnyttede hævdvundne slots. Kommissionen henledte også koordinatorernes opmærksomhed på bestemmelserne i forordningens artikel 8, stk. 3, med henblik på at sikre optimal udnyttelse af knappe ressourcer.

B. Forordningens bestemmelser om ankomst- og afgangstider (slots)

9. Det centrale punkt i forordningen, som det fremgår af artikel 10, stk. 3, er tildeling og udnyttelse af slots i en sæson ("use-it-or-lose-it"-bestemmelsen) og navnlig situationen ved sæsonens afslutning, når slots i realiteten er blevet udnyttet. Forordningen fastsætter navnlig, at luftfartsselskaber ikke har ret til at få tildelt samme slotserie i næste tilsvarende fartplanssæson, medmindre de kan dokumentere til koordinatorens tilfredshed, at de har udnyttet den efter koordinatorens instrukser i mindst 80% af tiden i tildelingsperioden. Endvidere er forordningens artikel 8, stk. 1, litra a), og artikel 10, stk. 3, udformet således, at udnyttelsesberegningen foretages ved slutningen af fartplanssæsonen, når slots er blevet anvendt, med henblik på at etablere hævdvundne rettigheder for næste tilsvarende fartplanssæson. Terrorangrebene den 11. september 2001 fandt sted i sommerfartplanssæsonen 2001. Dette forhold har gjort det muligt for Kommissionen at vurdere virkningen på slotudnyttelsen i denne sæson efter sæsonens afslutning.

C. Det er nødvendigt at ændre forordningen

10. Forordningen fastsætter dog, at koordinatoren alene er ansvarlig for at tildele og overvåge anvendelsen af slots i lufthavne (artikel 4, stk. 5 og 6 i forordningen). Den pålægger også ganske klart koordinatorerne at udføre deres pligter på en uafhængig måde og kræver, at de skal handle på en neutral, ikke-diskriminerende og gennemsigtig måde (stk. 2 og 3 i samme artikel). Derfor kan hverken Kommissionen eller medlemsstaterne udstede bindende instrukser til koordinatorerne, som kunne få indflydelse på deres uafhængighed.

11. Forordningen giver således ikke Kommissionen eller medlemsstaterne beføjelse til at indføre bindende bestemmelser om, hvad der forud kan betragtes som ekstraordinære forhold. Forordningen henviser i artikel 10, stk. 5, litra a) til en ikke-udtømmende liste over tilfælde, som kan begrunde manglende udnyttelse af slots ved fartplanssæsonens afslutning. Endelig fastsætter forordningen (artikel 8, stk. 1, litra c)) at koordinatoren også skal tage hensyn til .... supplerende regler, som koordineringsudvalget har anbefalet ..... forudsat at EF-lovgivningen overholdes. Kommissionens fortolkning af den aktuelle situation kan derfor ikke udløse en juridisk bindende forpligtelse for koordinatorerne til at agere i overensstemmelse med Kommissionens synspunkter.

12. I henhold til de oplysninger, Kommissionen ligger inde med, var det faktisk ikke alle koordinatorer, som fulgte henstillingerne for vinterfartplanssæsonen 2001/02. Navnlig accepterede man ikke i Danmark, Norge og Sverige at følge den "på grund af vanskelighederne med at skelne mellem den afmatning, der skyldes den 11. september, og luftfartsindustriens generelle økonomiske situation" undtagen for flyvninger til og fra USA eller omlagte operationer til og fra det Fjerne Østen. Den spanske koordinator måtte ikke anvende bestemmelserne vedrørende "ekstraordinære forhold" på grund af [kongeligt dekret som kræver, at AENA, den spanske koordinator, anvender "use-it-or-lose-it"-bestemmelsen strengt].

13. Dette viser, at bestemmelsen ikke anvendes ensartet i Fællesskabet, og at den aktuelle krise vurderes forskelligt i medlemsstaterne. Det fremgår også, at koordinatorerne risikerer retlige problemer ved at følge Kommissionens henstillinger, medmindre den juridiske situation vedrørende spørgsmålet om ekstraordinære forhold er afklaret. Der er derfor behov for hurtig handling fra Kommissionens side for at afhjælpe situationen og på en klar og utvetydig måde at skabe retlig sikkerhed vedrørende "use-it-or-lose-it"-bestemmelsen i de fartplansperioder, der påvirkes af krisen.

14. Det foreslås derfor at indføre en ny artikel 10a i forordningen, som pålægger koordinatorerne at acceptere, at slots i begge sæsoner (sommer 2001 og vinter 2001/02) betragtes som hævdvundne slots.

15. Forslagets timing er afgørende. Den foreløbige slottildeling finder sted ved IATA's fartplanskonferencer i november for den efterfølgende sommersæson og i juni for den efterfølgende vintersæson. Slots for sommerperioden 2002 er derfor blevet tildelt ved IATA's konference i november 2001, medens slots for vintersæsonen 2001/02 blev tildelt i juni 2001. I forordningens artikel 10, stk. 4, er det fastsat, at luftfartsselskaber kan tilbagegive slots til puljen inden fastsatte datoer uden at dette påvirker beregningen af udnyttelsesgraden for de slots, som de fortsat har. Efter disse datoer fastfryses tildelingen af slots. For sommerfartplanen 2002, som begynder den 1. april 2002, er denne dato den 31. januar 2002.

16. For ikke at skuffe luftfartsselskabernes legitime forventninger vedrørende tildelte slots for sommersæsonen 2002 og for at give dem mulighed for at tilbagelevere slots inden fristens udløb med fuldt kendskab til de gældende udnyttelseskrav bør dette forslag vedtages af Europa-Parlamentet og Rådet senest den 31. januar 2002 eller allersenest den 31. marts 2002, når den nuværende sæson ender, og der skal foretages beregning af hævdvundne slots for vintersæsonen 2002/03.

Der kan ellers blive tale om en betydelig risiko for retskrav fra de luftfartsselskaber, som har fået tildelt slots i lufthavne, hvor koordinatorerne ikke accepterede begrundelsen om ekstraordinære forhold for den nuværende vintersæson 2001/02. Det samme gælder for luftfartsselskaber, som allerede har fået tildelt slots (med eller uden hævdvunden status) for sommersæsonen 2002, som fastfryses den 31. januar.

17. Endelig har nærværende forslag om ændring af forordningen ikke nogen indflydelse på Kommissionens forslag, som blev vedtaget den 20. juni 2001, om en ændring af den gældende forordning [2]. Dette forslag har et større anvendelsesområde og har til formål at sikre, at knappe slots i overbelastede lufthavne forvaltes og udnyttes effektivt uden dog at ændre noget fundamentalt ved det nuværende slottildelingssystem, som bygger på slots med hævdvunden status. Det udgør første skridt i en revision i to etaper af Fællesskabets bestemmelser om slottildeling, medens nærværende forslag er en reaktion på særlige forhold, der skyldes luftfartsindustriens krise efter begivenhederne den 11. september 2001.

[2] KOM(2001) 335 endelig af 20.6.2001, 2001/0140 (COD)

2002/0013 (COD)

Forslag til EUROPA-PARLAMENTETS OG RÅDETS FORORDNING om ændring af Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 80, stk. 2,

under henvisning til forslag fra Kommissionen [3],

[3] EFT C , , s. .

under henvisning til udtalelse fra Det Økonomiske og Sociale Udvalg [4],

[4] EFT C , , s. .

under henvisning til udtalelse fra Regionsudvalget [5],

[5] EFT C , , s. .

efter proceduren i traktatens artikel 251 [6], og

[6] EFT C , , s. .

ud fra følgende betragtninger:

(1) Terrorangrebene den 11. september i De Forenede Stater og den efterfølgende politiske udvikling havde alvorlige konsekvenser for luftfartsselskabers operationer og medførte en betydelig nedgang i efterspørgslen i resten af sommerfartplanssæsonen 2001 og i vinterfartplanssæsonen 2001/02.

(2) Med henblik på at sikre, at manglende udnyttelse af tildelte slots for disse sæsoner ikke fører til, at luftfartsselskaber mister deres rettigheder til disse slots, lader der til at være behov for klart og entydigt at slå fast, at terrorangrebene den 11. september 2001 medførte en negativ påvirkning af disse fartplanssæsoner.

(3) Rådets forordning (EØF) nr. 95/93 af 18. januar 1993 om fælles regler for tildeling af ankomst- og afgangstidspunkter i Fællesskabets lufthavne [7] bør derfor ændres i overensstemmelse hermed -

[7] EFT L 14 af 22.1.1993, s. 1.

UDSTEDT FØLGENDE FORORDNING:

Artikel 1

I Rådets forordning (EØF) nr. 95/93 indsættes følgende artikel 10a:

"Artikel 10a

Begivenhederne den 11. september 2001

Terrorangrebene den 11. september 2001 havde alvorlige konsekvenser for luftfartsselskabers operationer i sommersæsonen 2001 og vintersæsonen 2001-2002. Koordinatorerne accepterer derfor, for så vidt angår artikel 10, stk. 3, at luftfartsselskaberne er berettiget til at få tildelt samme serie ankomst- og afgangstidspunkter i sommerfartplanssæsonen 2002 og vinterfartplanssæsonen 2002-2003, som de var berettiget til i henholdsvis sommerfartplanssæsonen 2001 og vinterfartplanssæsonen 2001-2002."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra [...].

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Europa-Parlamentets vegne På Rådets vegne

Formand Formand